stanford-oval/wikipedia huggingface dataset:
ציד
ציד בימינו > ציד כאמצעי לשמירה על הטבע

הקרן העולמית לשימור חיות הבר (WWF) תומכת בציד כל עוד הוא נעשה בצורה בת קיימא, ובשיתוף השלטון האזורי והתושבים. זאת היות שההכנסות הנובעות מציד מאפשרות לקיים את שמורות הטבע, והופכות את השמירה על חיות הבר לאינטרס של התושבים.
מצד אחד יש הטוענים שציד מבוקר של פרטים יכול לתרום לבריאות אוכלוסייתם של מיני חיות מסוימים. כך למשל, באזורים בהם יש חשש מהשתלטות של מין אחד על הסביבה מותר לעיתים הציד. כך מותר באוסטרליה ציד הארנבות. בעונות מסוימות מותר ציד של איילים על מנת למנוע גידול יתר של האוכלוסייה. מנגד, יש הטוענים שיעילותו בצמצום אוכלוסייה מוטלת בספק, בשל הפיצוי הטבעי ועליית ההתרבות הטבעית כתגובה לציד כזה. טענה נוספת בהקשר זה נוגעת לקושי המוסרי בפעולות הללו, ולקיומן של חלופות הומניות יותר, כמו עיקור וסירוס, סניטציה, גידור ועוד.
גם בישראל מותר ציד מנימוק של שמירה על מגוון ביולוגי, וכן מנימוקים של מניעת נזקים לחקלאות ושל מניעת סכנה לאדם. מנימוקים אלו ניתנים היתרי פגיעה נרחבים לציד של חזירי בר, עורבים, שפני סלע ועוד.
המתנגדים לציד מבוקר טוענים גם כי הסדרים עם האוכלוסייה המקומית הם מטבעם שבריריים, ושקשה מאוד לכפריים עניים לעמוד בפיתוי מול סכומי כסף שמציעים ציידים עשירים. כך למשל, בשנת 2014 נרכשה הזכות לצוד קרנף שחור בנמיביה תמורת 350 אלף דולר.
ציד בימינו > ציד לתעשיית הרפואה המסורתית באסיה

הרפואה הסינית המסורתית עושה שימוש גם באיברי חיות, בעיקר חיות מרשימות כמו טיגריסים, אריות, פילים, וקרנפים, אך גם באברי חיות רבות נוספות. בעולם קיים שוק שחור לסחר באברי חיות אלה, המושגים לרוב בציד בלתי חוקי. הקרן העולמית לשימור חיות הבר (WWF), מתעדת הפרות רבות של היתרי ציד ומקרי ציד בלתי חוקי בכל רחבי העולם, ומעריכה כי המחזור הכספי של הציד הבלתי חוקי בעולם (כלומר כזה שאינו מעוגן בחוק) הוא כארבעה מיליארד דולר בשנה.
ציד בימינו > ציד ספורטיבי

ציד ספורטיבי היה משויך מאז ומתמיד לאצולה וככזה מקושר לעושר ומעמד עד ימינו. כך למשל באירופה, מלך ספרד הקודם, חואן קרלוס יצא למסעות ציד באפריקה, וכן ידוענים נוספים, כמו הכדורגלן זלאטן איברהימוביץ משוודיה, ועומר אדם ואביב גפן בישראל. באסיה ישנם מסעות צייד לצייד טגריסים וחיות נוספות, ובארצות ערב מקובל ציד באמצעות ציפורים דורסות מאולפות. בארצות הברית סוגיית הציד, כמו סוגיית השימוש בנשק חם, הן מקור למחלוקת בין הרואים אותן בחיוב לבין המתנגדים להן. הציידים רואים בציד פרקטיקה המאפשרת התחברות לטבע ולסביבה, כחלק משמירה עליהם, בעוד שהמתנגדים רואים בו שריד מימי קדם, שאינו נחוץ עוד להישרדות בימינו, וגורם לפגיעה בטבע והכחדה של מינים.
בבריטניה היה נפוץ מאוד עד לאחרונה, ציד השועלים. מטרת ציד זה הייתה לשם הספורט בלבד – בשר השועל לא נאכל והשועל עצמו לא פוחלץ. הציד התפתח לספורט שבו רכבו ציידים על סוסים בליווי ציידים רגליים וכלבי ציד. בשנת 2002 העביר הפרלמנט הסקוטי חוק האוסר על ציד שועלים. ב-15 בספטמבר 2004 העביר הפרלמנט של בריטניה חוק דומה האוסר על ציד באנגליה וויילס (חוק זה נכנס לתוקפו ב-18 בפברואר 2005).
בישראל מותר ציד ספורטיבי, בהסדרים הקבועים בתקנות להגנת חיית הבר, תשל"ו–1976, בעונת הציד החלה בין 1 בספטמבר ל-31 בינואר. המינים המותרים בציד ספורטיבי הם מינים של ברווזי בר, מינים של יוני בר, זרזירים ותורים מצויים. בשנת 2021 נורו בציד חוקי 86,077 בעלי חיים, לפי נתוני רשות הטבע והגנים – רובם יוני סלעים ויוני בית.
ציד בימינו > ציד ספורטיבי ביבשת אפריקה

ציד ספורטיבי במדינות אפריקה הוא תופעה נפוצה הן בגלל היותה בית גידול לחיות גדולות ומרשימות (פילים, קרנפים, אריות, היפופוטמים, אנטילופות וקופים), והן בשל הרגולציה הרופפת באשר לציד. בשנת 2015 נורה למוות האריה ססיל, אחד מסמליה של זימבבואה, על ידי רופא שיניים מארצות הברית. האירוע גרם לתקרית דיפלומטית בין זימבבואה וארצות הברית, ומשך תשומת לב גלובלית לסוגיית ציד חיות בר באפריקה.
ציד בימינו > ציד ספורטיבי ביבשת אפריקה > Canned hunting – ציד במתחם סגור

בדרום אפריקה ובמדינות נוספות התפתחה תופעה שזכתה לשם "Canned hunting" או "ציד במתחם מוגבל" (מילולית "ציד בקופסת שימורים"). חיות הציד (לרוב אריות, אך גם חיות אחרות) מגודלות בשבי, תמונותיהן מועלות לקטלוג שממנו יכולים ציידים להזמין את החיה שברצונם לצוד ולתאם תאריך לציד. בהגיע הצייד לאפריקה, החיה שהזמין מוכנסת למתחם מגודר גודל משתנה והצייד צד אותה בקלות יחסית.
בשנת 2015 יצא לאקרנים הסרט התיעודי "אריות הדמים" (בדומה לתופעת "יהלומי הדמים") בבימויה של פיפה הנקינסון. הסרט חשף כיצד שיטה זו של ציד מתנהלת תחת מסווה של "שמורות טבע פרטיות", שבה מורבעים אריות שוב ושוב למטרת ציד ומוחזקים בתנאים בלתי הולמים. הסרט חשף גם כי לא אחת החוות מארחות מתנדבים מכל העולם המשוכנעים כי הם מגדלים גורי אריות יתומים כאשר בפועל אין כל כוונה להחזיר את האריות לטבע. הסרט עורר את המודעות ברחבי העולם לנושא (הבמאית אף הוזמנה להקרנה בסינימטק תל אביב) ועורר את דעת הקהל העולמית נגד שיטת ציד זו. ב-6 במאי 2021 הודיעה ממשלת דרום אפריקה כי לא תאפשר יותר את תעשיית גידול האריות בשבי לצורך ציד.
ציד בימינו > שיטות ציד

כיום עיקר הציד נעשה באמצעות ירי מרובה ציידים – רובה ציד חלק קדח (Shotgun) או רובה צלפים מחורק קנה (Rifle) – כאשר הציד יורה מן המארב ולעיתים תוך כדי שימוש בהסוואה.
שיטות ציד נוספות כוללות ציד באמצעות בעלי חיים אשר אומנו לציד, כגון כלב ציד ובז מאולף. באזורים שונים בעולם נעשה הציד באמצעות מלכודות, ובירי בחצי קשתות.
בעבר, לפני המצאת הנשק החם, הציד נעשה בעיקר באמצעות חץ וקשת, כאשר בעלי חיים גדולים ניצודו באמצעות יידוי חניתות וכידונים מחודדים. הציד נעשה הן ביחידים והן בקבוצות, כאשר בקבוצה נהוג להבריח את בעל החיים הניצוד לתוך מארב או מלכודת שהוטמנו מראש.
ציד בימינו > ציד בסרטים

סרטים מצוירים נוהגים להציג את הציד מנקודת מבטו של הניצוד. כך הסרטים המצוירים מאולפני וולט דיסני כמו במבי המתאר את ציד האיילים ושלגיה ושבעת הגמדים המציג את שלגיה שכמעט נצודה על ידי צייד. כמו כן, הרשע בסרט היפה והחיה הוא צייד.
סדרת הסרטים המצוירים של "האחים וורנר" באגס באני מתאר את ניסיונות הציד של אותו ארנב על ידי הצייד אלמר פאד.
ציד בישראל

נושא הציד בישראל מעוגן באמצעות חוק להגנת חיית הבר, תשט"ו–1955, וכן באמצעות תקנות להגנת חיית הבר, תשל"ו–1976. חוק זה מגדיר את התנאים הנדרשים לקבלת רישיון ציד, וכן אוסר על שיטות ציד הנחשבות אכזריות (לדוגמה אסור לצוד באמצעות הרעלה, חומרי נפץ, מלכודות ועוד) עונות הציד הספורטיבי המותרות ועוד.
הגוף המפקח על נושא הציד הוא רשות הטבע והגנים אשר מנפיקה גם את רישיונות הציד.
בשנת 2021 ניצודו בישראל 130,177 בעלי חיים לפחות בציד חוקי ומדווח.
ציד בישראל > ציד לא חוקי בישראל

ציד לא חוקי הוא ציד שנעשה שלא על פי החוק, לדוגמה ציד ללא רישיון, ציד של חיות האסורות בציד, ציד באמצעים פסולים (כגון באמצעות דריסה) ועוד.
אף על פי שהחוק מגדיר ענישה של שנתיים מאסר, בפועל, בתי המשפט לא ממהרים לשפוט למאסר בפועל וקיימת ביקורת על היחס המקל של בתי המשפט לעבריינים
ציד בישראל > מחאה נגד ציד בישראל

ב-2020 נפתח קמפיין משותף של החברה להגנת הטבע, תנו לחיות לחיות ואנימלס במטרה להחמיר את האכיפה על ציד לא חוקי ולאסור על ציד חוקי כתחביב. בעקבות הקמפיין, החליט המשרד להגנת הסביבה לאסור על ציד הציפורים שליו נודד ותור מצוי, שני מינים שאוכלוסייתן נפגעה בעקבות ציד (ובמקרה של התור המצוי, אף הגיעה לסכנת הכחדה).
ציד ביהדות

הציד הוא אחת מל"ט אבות מלאכה האסורות בשבת על פי ההלכה. אם הציד כרוך בפציעה של החיה חייב גם משום נטילת נשמה שהיא תולדה של מלאכת שוחט.
כיוון שעל פי ההלכה היהודית נדרשת שחיטה כדי להתיר בשר חיה לאכילה, יש צורך לתפוס את בעל החיים הניצוד כשהוא בחיים. כמו כן, גם בעל חיים שנפצע באופן רציני אינו כשר לאכילה, כיוון שהוא בגדר טרפה. דרישה זו מגבילה מאוד את אפשרויות הציד שכן לא ניתן לירות חצים או כדורים על חיה שרוצים לצוד כדי לאוכלה.
ציד שנעשה לשם שעשוע וספורט נחשב מעשה שלילי. בתנ"ך, מוזכרים נמרוד ועשו כציידים, וחז"ל במדרשים ייחסו להם תכונות שליליות הנקשרות למלאכת הציד. כך למשל על הפסוק שנאמר לגבי עשו "כי ציד בפיו", דרשו שעשו היה מרמה בני אדם.
גם בהלכה קיימת הסתייגות מציד לשם ספורט. הרמ"א פוסק: "ויש אומרים אף בחול אסור לצוד בעזרת כלבים משום מושב לצים". דברים חריפים בעניין כתב הרב יחזקאל לנדא, רבה של פראג ומגדולי הפוסקים בחציה השני של המאה ה-18 בשו"ת "נודע ביהודה". הוא אמנם מתיר ציד מעיקר הדין, וכותב שאין בדבר משום צער בעלי חיים, מכיוון שציד הוא בכלל צורכו של בן אדם, אך הוא מסתייג מאוד מציד ספורטיבי: ”ואמנם מאד אני תמה על גוף הדבר: ולא מצינו איש ציד רק בנמרוד ובעשו, ואין זה דרכי בני אברהם יצחק ויעקב... ואיך ימית איש ישראלי בידיים בעלי חיים בלי שום צורך, רק לגמור חמדת זמנו להתעסק בצידה?”.
ראו גם

ציד לווייתנים
ציידים-לקטים
הערות שוליים

↑  ד"ר אסף רוזנטל, איסור ציד - התוצאות...?, באתר הידען, ‏1/10/2008
↑  Hunting for conservation, WWF, ‏7/7/2004
↑   רייצ'ל ניוור, לצוד או לא לצוד: בעולם תוהים אם ציד חוקי של חיות בר באפריקה יכול לסייע בהצלתן, באתר הארץ, 6 בדצמבר 2017
↑  דילול: "פיתרון" ששייך לעבר, באתר בר-אדם
↑   צפריר רינת, לגרש או לקבל: האם צומחת גישה חדשה ביחס למהגרים של הטבע, באתר הארץ, 21 במאי 2018
↑  חוק להגנת חיית הבר, תשט"ו-1955 סעיף 3
↑  רשימת היתרים וטפסים, באתר רשות הטבע והגנים
↑  צייד לבן - כסף שחור, באתר זווית, סוכנות ידיעות למדע וסביבה, ‏13/8/2015
↑  אמיר שילה‏, יש פיל (מת) בחדר: כך ירה לעצמו מלך ספרד ברגל, באתר וואלה, 21 באפריל 2012
↑  "זלאטן צד אריה והשתמש בעורו ובגולגולתו כדי לקשט את ביתו בשבדיה", באתר וואלה, 6 באפריל 2021
↑  יפעת הללי אברהם, ‏"זו תופעה בזויה שאין לה מקום בשנת 2020", באתר ‏מאקו‏, 8 בדצמבר 2020
↑  ארנה גורן, ציידי בזים בירדן: בז מהיר הוא אדם נבון, באתר מסע אחר
1 2  דו"ח סקירת מצב בעלי החיים בישראל 2020–2021 (עמ' 37-40), באתר תנו לחיות לחיות, ‏13.6.2022
↑  The truth about canned hunting: what is it and how is it regulated?, www.discoverwildlife.com, ‏24/4/2020
↑  משה גלעד, הסרט "אריות הדמים" חושף את תיירות הציד האכזרית מכולן, באתר מסע אחר, ‏29/6/2017
↑  In major move, South Africa to end captive lion industry, https://bloodlions.org, ‏6q5q2021
↑  חוק להגנת חיית הבר, תשט"ו-1955, באתר www.nevo.co.il
↑  תקנות להגנת חיית הבר, תשל"ו-1976, באתר www.nevo.co.il
↑  פקחי רשות הטבע והגנים תפסו חשודים בציד לא חוקי של ברווזי צחראש לבן שמוגדרים כמין בסכנת הכחדה עולמית, באתר www.parks.org.il
↑  לראשונה בישראל הוגשה בקשה לחילוט רכבים ממונעים ששימשו לציד אכזרי של צבאים, באתר www.parks.org.il
↑   צפריר רינת, מי יציל את הצבאים, הדורבנים והחוגלות מהציידים שטובחים בהם, באתר הארץ, 6 במרץ 2019
↑  נעה פישר, ארגוני סביבה ובעלי חיים פתחו בקמפיין נגד ציד בישראל, באתר ynet, 9 ביולי 2020
↑   צפריר רינת, בעיצומה של עונת הציד: השרה להגנת הסביבה אסרה על ציד תורים ושלווים, באתר הארץ, 9 בספטמבר 2020
↑  שולחן ערוך אורח חיים שטז, ב, בשם ה"אור זרוע".
↑  שו"ת נודע ביהודה מהדורה תנינא - יו"ד סימן י.
| --- | --- |
בקרת זהויות :  NLI: 987007533761905171  BnF: cb119311589 (data)  GND: 4027955-8  HDS: 013942  LCCN: sh85063117  NARA: 10636730  NDL: 00572442  NKC: ph115182 
אציל בעת ציד – מניאטורה מספרו של גאסטון פיבוס מהמאה ה-14
צייד בושמני עם חץ וקשת
גברות צדות – מיניאטורה מהמאה ה-15
פוינטר גרמני קצר שיער בעמדת הצבעה (point), מסמן לצייד על אתור ריח של חיה לציד
ציד נח בפסל של ניקולה קוסטו במוזיאון הלובר
משה (דרוויש)

משה דרוויש צורי
משה (דרוויש) צורי (1854–1936) היה מנהיג קהילת יהודי עכו בתחילת המאה ה-20.
ביוגרפיה

משה צורי נולד בעכו בשנת 1854. הוא נצר למשפחת צורי, אחת המשפחות הענפות והוותיקות בארץ ישראל מאז המאה ה-18. אבי השושלת, ניסים צורי, עלה לארץ מאזור הבלקן, נישא לאשה טבריינית ועסק בניפוץ צמר ורפדות – מלאכות שעברו בין צאצאי המשפחות מדור לדור במשך כ-200 שנה. כך, גם משה (דרוויש) צורי עסק ברפדות, ונמנה עם בכירי הקהילה היהודית בעיר מגוריו. חברי הקהילה בחרו בו בתחילת המאה ה-20 להיות יושב ראש הוועד ו"מוכתר" היהודים. במסגרת תפקידו טיפל בענייני הכספים של הקהילה, בבית הכנסת, בכרם זיתים שהיה בבעלות הקהילה, בבית הקברות שלה, ובקשר השוטף עם הרשויות.
משה צורי קשר קשרים טובים עם הפחה הטורקי וזכה לכבוד והוקרה מצד בני כל הדתות בעיר. גם פעילים ציונים, כמו יצחק בן-צבי וארתור רופין, נעזרו במעמדו וקשריו כדי לקדם התיישבות יהודית באזור חיפה ועכו.
יחסיו הטובים עם השלטונות סייעו לו לפתור בעיות שהתעוררו בחיי היום-יום, לעזור לחברים שנקלעו לצרות כלכליות, ולשמר את המוסדות הקהילתיים. ביתו של המוכתר היה פתוח לאורחים בכל ימות השבוע, ובעיקר בשבתות ובחגים, אז נהג לארח עוברי אורח שנקלעו במקרה לעיר ולא יכלו להמשיך בנסיעה עקב השבת. בזכות האמון הרב לו זכה, איפשרו לו ראשי השלטון המקומי לקבל לביתו בחגים אסירים יהודיים שנכלאו בכלא עכו, לשתף אותם בסדר פסח ובתפילות ראש השנה ויום הכיפורים. הוא ערב להם כל זמן שהותם אצלו, ובמוצאי החג השיבם לכלא.
בשנות חייו האחרונות עבר צורי לחיפה, שם התגוררו בניו, ובה נפטר בשנת 1936. הוא נקבר בבית הקברות הישן בעיר, סמוך לחוף. על שמו רחוב בעכו.
ביוגרפיה > משפחתו

למשה דרוויש צורי נולדו שלושה ילדים: אברהם (על שם אביו) ניסים (על שם סבו) ונ'גמה (על שם אמו). אברהם, שהיה איש עסקים, ירש את תפקיד המוכתר אחרי אביו, ושימש כמנהיג קהילה בשנות ה-30 של המאה ה-20. ני'גמה (אשר שינתה את שמה ל"כוכבה") נולדה בשנת 1895 בעכו, נישאה בשנת 1913 לדוד אלפסי, סוחר תבלינים מחיפה ולהם נולדו שבעה ילדים.
חלק ניכר מבני משפחת צורי הענפה מתגוררים ביישובי צפון הארץ, בעיקר סביב חיפה והקריות. על בניה נמנה חיים צורי, המשמש ראש עיריית קריית מוצקין.
לקריאה נוספת

מאה שנות שמחה - קורותיה של שמחה צורי, מאת שלומי רוזנפלד.
נחום אילן, ‏משה דרוויש צורי: מנהיג הקהילה היהודית בעכו בשלהי התקופה העות'מאנית ובראשית השלטון הבריטי, קתדרה 87, ניסן תשנ"ח (1998), עמ' 77–106
הערות שוליים

↑  יהושע לוריא, עכו: עיר החומות, (הוצאת ירון גל: 2000), עמ' 206
משפחת משה דרוויש צורי 1923, משמאל באמצע משה צורי (דרוויש) ולונה, אשתו. שורה אחורית מאחורי משה דרוויש:דוד פאסי ולצידו כוכבה בתו, וילדם יוסף פאסי
מצבת משה דרוויש צורי בחיפה
070 שייק

| --- | --- |

 לידה:  13 ביוני 1997 (בת 27) נורת' ברגן, ניו ג'רזי, ארצות הברית 
 שם לידה:  Danielle Balbuena 
 שם במה:  070 Shake 
 מוקד פעילות:  ארצות הברית 
 תקופת הפעילות:  מ-2015 
 מקום לימודים:  North Bergen High School 
 סוגה:  מוזיקת היפ הופ 
 שפה מועדפת:  אנגלית 
 חברת תקליטים:  GOOD Music, דאף ג'אם 
 בן או בת זוג:  לילי-רוז דפ (2023–?) 
 www.070shake.com
 פרופיל ב-IMDb
 
דניאל בלבואנה (באנגלית: Danielle Balbuena; נולדה ב-13 ביוני 1997), הידועה בשם הבמה 070 שייק (070 Shake), היא זמרת ופזמונאית אמריקאית. בנוסף לקריירת הסולו שלה, היא חברה בקולקטיב המוזיקלי 070, שהוציא מיקסטייפ בשם The 070 Project: Chapter 1 בשנת 2016. במרץ 2018 הוציאה את מיני-אלבום הבכורה שלה, Glitter.
ב-2018, זכתה לתשומת לב על עבודתה עם המוזיקאי האמריקאי קניה וסט בוויומינג, כשווסט החתים אותה מאוחר יותר ב-GOOD Music. שייק ביצעה הופעות אורח ללא קרדיט בשירים "Ghost Town" ו-"Violent Crimes" מתוך אלבומו של וסט, Ye, שהגיעו ל-40 הראשונים במצעד הבילבורד הוט 100. שייק הופיעה גם ב-Daytona של פושה טי ו-Nasir של נאז. ב-2020 יצא אלבום הבכורה שלה, Modus Vivendi. לקראת סוף 2021 השתתפה ברמיקס של הלהיט הבין-לאומי של מדונה, "Frozen". ב-2022, יצא אלבומה השני, You Can't Kill Me. שני האלבומים זכו לשבחים ממבקרי המוזיקה. ב-2022 השתתפה בשיר "Escapism" של הזמרת ריי, שהגיע למקום הראשון בממלכה המאוחדת.
בנובמבר 2024, 070 שייק הוציאה אלבום בשם Petrichor, שבו היא משלבת רוק, פופ, R&B, ראפ ועוד, כולל גרסת כיסוי לטים באקלי בשיתוף קורטני לאב.
אמנות

הסגנון המוזיקלי של שייק משלב R&B אלטרנטיבי, היפ הופ ומוזיקת נשמה. שייק העידה כי ההשפעות המוזיקליות שלה הן מייקל ג'קסון, לורן היל, פאראמור ו-My Chemical Romance.
חיים אישיים

שייק מתארת מאהבות בבולטות במוזיקה שלה. במאמר של ווג ב-2017 על כוכבים קווירים במוזיקת הראפ, הוזכר כי שייק בזוגיות עם סופיה דיאנה לודאטו. במאמר של פיצ'פורק מ-2018, שייק אמרה שהיא לא אוהבת לשים תווית על המיניות שלה: "אני לא ממש מזהה את עצמי בתור קווירית או לסבית או משהו. אני פשוט אוהבת בנות". היא הייתה במערכת יחסים עם הזמרת קלאני.
דיסקוגרפיה > אלבומי אולפן

2020: Modus Vivendi
2022: You Can't Kill Me
2024: Petrichor
דיסקוגרפיה > מיני-אלבומים

2018: Glitter
דיסקוגרפיה > מיקסטייפים

2016: The 070 Project: Chapter 1 (עם 070)
דיסקוגרפיה > אלבומים אינסטרומנטליים

2020: Modus Vivendi (Instrumental Selections)
פרסים ומועמדויות

| שנה | פרס | קטגוריה | עבודה מועמדת | תוצאה |
| --- | --- | --- | --- | --- |
| 2024 | פרסי המוזיקה הבריטית | שיר השנה | "Escapism" | זכייה |
הערות שוליים

↑  Stephen Daw, Queer Jams of the Week: New Music from Lil Nas X, Elton John, Brandi Carlile & More, Billboard, ‏2024-11-15 (באנגלית אמריקאית)
↑  McIntyre, Hugh (2023-02-07). "5 Things To Know About 070 Shake". Metro Weekly (באנגלית אמריקאית). נבדק ב-2023-02-08.
↑  "Get to Know 070 Shake, G.O.O.D. Music's Shape-Shifting Secret Weapon". Pitchfork (באנגלית). נבדק ב-2023-02-08.
↑  Monroe, Ian David (15 בדצמבר 2016). "2016 Was a Strong Year for Queer Representation in Music". V. נבדק ב-1 ביוני 2018. {{cite web}}:  (עזרה)
↑  Bernard, Katherine (25 ביוני 2017). "Rapper's Delight". Vogue. נבדק ב-1 ביוני 2018. {{cite web}}:  (עזרה)
↑  "Get to Know 070 Shake, G.O.O.D. Music's Shape-Shifting Secret Weapon". Pitchfork (באנגלית). נבדק ב-30 בינואר 2020. {{cite web}}:  (עזרה)
↑  "An interview with Kehlani on their new album Blue Water Road".
↑  BRITs 2024 Nominees revealed!, BRIT Awards (באנגלית)
| --- | --- |
בקרת זהויות :  GND: 1238518516  ISNI: 0000 0004 7813 1588  LCCN: no2018154817  MusicBrainz: 741dbc8e-1cd5-4a66-b2b8-43bbad87ae12  VIAF: 3897154260738124480008   WorldCat (עם VIAF): 3897154260738124480008
גראנדמאסטר

ערך זה עוסק בדמות בדיונית. אם התכוונתם לדרגה בשחמט, ראו .
| --- | --- |

הגראנדמאסטר, כפי שהופיע על עטיפת החוברת Avengers #689 מאפריל 2018. אמנות מאת מארק ברוקס.
 סוג:  נבל-על
 הוצאה לאור:  מארוול קומיקס
 הופעה ראשונה:  Avengers #69 (אוקטובר 1969)
 יוצרים:  רוי תומאס סאל בוסימה
 גילום הדמות:  ג'ף גולדבלום ("שומרי הגלקסיה: חלק 2" ו"תור: ראגנארוק")
 מידע
 שם אמיתי:  אן דווי גאסט
 כינויים:  מאסטר המשחקים, צ'אדמאסטר
 סטטוס:  פעיל
 כוחות:  אסטרטג וטקטיקן אמן מחזיק בכוח הבראשיתי: חיי נצח וקיום-עצמי מניפולציית אנרגיה, חומר ומסה כוח, מהירות, סיבולת, עמידות, זמישות, אינטליגנציה ורפלקסים על-אנושיים טלפתיה, טלקינזיס וירי מטחי אנרגיה החייאה
 חבר בקבוצה:  זקני היקום
 דמויות קשורות
 משפחה:  וא ני גאסט (בת)
גראנדמאסטר (באנגלית: Grandmaster, רב-אמן) הוא דמות בדיונית של נבל-על המופיע בחוברות הקומיקס ביקום מארוול קומיקס. דמותו הופיעה לראשונה בחוברת Avengers #69 מאוקטובר 1969, ונוצרה על ידי הכותב רוי תומאס והמאייר סאל בוסימה.
גראנדמאסטר הוא האלטר-אגו של אן דווי גאסט, חבר בקבוצת זקני היקום, המורכבת מישויות קוסמיות רבות עצמה שמקורן לא ידועה. בעוד כל אחד מחברי הקבוצה מחזיק בכוח הבראשיתי, שריד מהאנרגיה ששוחררה במפץ הגדול, לכל אחד מאפיינים משלו. הגראנדמאסטר מתואר כ"מאסטר המשחקים", המיומן ברוב המשחקים הידועים ואמן בטקטיקה ואסטרטגיה. הוא ידוע בחיבתו ליצירת קרבות בין שתי קבוצות, ובכך נכנס לעימותים עם גיבורי-על שונים דוגמת האוונג'רס, הדפנדרס, ת'נדרבולטס. לגראנדמאסטר יחסים קרובים עם זקן היקום האספן, כאשר שניהם לרוב מתחרים זה בזה, ולעיתים מתוארים במדיות השונות כאחים ביולוגיים.
את דמותו של הגראנדמאסטר בסרטי הלייב אקשן "שומרי הגלקסיה: חלק 2" ו"תור: ראגנארוק" מגלם השחקן ג'ף גולדבלום, ששב לגלם את הדמות בהופעת אורח בסצנה שאחרי הכתוביות של הסרט "שומרי הגלקסיה: חלק 2".
ביוגרפיה בדיונית > הופעות ראשונות, האוונג'רס

מוצאו האמיתי של אין דווי גאסט, וכן של שאר זקני היקום, אבד בזמן בשל היותו אחד מהיצורים החיים העתיקים ביותר ביקום מארוול (ארץ-616). כמו שאר זקני היקום, המחשיבים זה את זה לקרובי משפחה, אין דווי גאסט הוא השורד האחרון מאחד הגזעים הראשונים שהתפתחו אחרי המפץ הגדול. לזקני היקום תוחלת חיים ארוכה שנרכשת באמצעות אובססיה לתחביבים שונים, כאשר תחביבו של אין דווי גאסט הוא משחקים. הוא נעשה נודע כ"גראנדמאסטר", ובילה את חייו הארוכים בחיפוש אחר צורות חדשות של שעשוע באמצעות משחק. הוא למד על מיליוני עולמות ועל המשחקים הנפוצים בהם, ולאחר ששלט בהם ארגן תחרויות וטורנירים בין צורות חיים שונות, ברצונן או בכוח.
הגראנדמאסטר הגיע במסגרת תחרות נגד קנטוריון הארגמן לארץ-712, עולם-הבית של יחידת העליונים. לאחר קרב בין יחידת העליונים כצוותו של הגראנדמאסטר לבין מכון הרשע כצוותו של קנטוריון הארגמן, הגראנדמאסטר החליט ליצור גרסה שלו ליחידת העליונים, שתשמש כמתמודדים בתחרויות עתידיות. בשובו לארץ-616, הפך הגראנדמאסטר את איש העסקים קייל ריצ'מונד לנייטהוק, את שר האוצר של אוגנדה קינג'י אובאטו לדוקטור ספקטרום ואת הכימאי ג'יימס סנדרס לוויזר, וכן יצר גרסה משלו להיפריון כדי ליצור את "יחידת המרושעים". לאחר מכן נסע למאה ה-31, שם אתגר את קאנג האבל על אהובתו למשחק, בתמורה לכוח השליטה בחיים ומוות. קאנג חטף את קבוצת האוונג'רס והשתמש בהם כאלופיו, בעוד הגראנדמאסטר ניצב נגדו עם יחידת המרושעים.
הסיבוב הראשון, בו קפטן אמריקה, איירון מן, תור וגוליית הוצבו להילחם ביחידת המרושעים, הסתיים בתיקו עקב הפרעתו של האביר השחור. הגראנדמאסטר ראה בכך עבירה על כללי התחרות ולקח את הצוותים חזרה למאה ה-31, והאביר השחור החליט להציל את הגיבורים. הסיבוב השני הסתיים בניצחונו של קאנג, לאחר ששלח את ויז'ן, הפנתר השחור ויילוג'אקט לימי מלחמת העולם השנייה להילחם בפולשים, קבוצת גיבוי של הגראנדמאסטר שהורכבה מקפטן אמריקה, נאמור והלפיד האנושי. הגראנדמאסטר נתן לקאנג לבחור בין כוח החיים לכוח המוות, בו קאנג בחר כאשר האוונג'רס דרשו לחזור לתקופתם. קאנג כמעט הרג את האוונג'רס לפני שהובס בידי האביר השחור, שלא נחשב לחלק מהאוונג'רס והיה חסין לכוחו של קאנג. הגראנדמאסטר החזיר את האוונג'רס ואת האביר השחור לביתם, ויצא לחפש משחקים חדשים לשחק וגלקסיות חדשות לכבוש.
ביוגרפיה בדיונית > הדפנדרס, תחרות האלופים, ישויות קוסמיות

לאחר שקלט אות הזמנה למשחק שהגיע מהמזיז הראשי, אנדרואיד שנוצר בידי דוקטור דום כדי לתמרן את סוכנות S.H.I.E.L.D., הגראנדמאסטר והמזיז הראשי החלו במשחק הדומה לזה ששיחק עם קאנג, אך על גורלו של כדור הארץ. הגראנדמאסטר בחר את הדפנדרס ודרדוויל לחברי צוותו נגד אלופיו של המזיז הראשי. לאחר ניצחונו, הגראנדמאסטר החליט לחזור בו מאמרתו ולשעבד את כדור הארץ, אך הפסיד בהטלת מטבע עם דרדוויל והחזיר את הגיבורים לכדור הארץ לפני שחזר לנדודיו.
בעקבות מותו של זקן היקום האספן בידי קורבאק, גראנדמאסטר נוכח לגלות שהוא לא מסוגל להחיות את "אחיו", וקרא תיגר על ישות המוות. כחלק מתנאי המשחק, אם הגראנדמאסטר ינצח, האספן יוחיה אך הוא עצמו יומת. שתי הישויות בחרו לעצמן אלופים מכדור-הארץ, ביניהם חברי האוונג'רס, הדפנדרס, הבלתי אנושיים, ארבעת המופלאים, אקס-מן, גיבורים להשכרה, אלפא פלייט, הנצחיים, חיילי-העל הסובייטים והריינג'רס. לאחר ניצחונו ומותו של הגראנדמאסטר, האספן אתגר את מוות למשחק נוסף, שבו ניצח והחיה את "אחיו". מאוחר יותר, הגראנדמאסטר השתמש בקבוצות האוונג'רס, האוונג'רס מהחוף המערבי ולגיון האל-מתים כדי לזכות בתחרות נוספת נגד המוות, שהעניקה לו ולכל זקני היקום חיי נצח.
הגראנדמאסטר השתתף במזימתם של זקני היקום להרוג את גלקטוס עם יהלומי האינסוף, דבר שיביא להתמוטטות היקום הקיים ולהפיכתם של זקני היקום ליצורים כגלקטוס לאחר היווצרותו מחדש. מזימתם נכשלה, ויהלומי האינסוף נלקחו מהם בידי תאנוס תאב הכוח. הוא נראה, מאוחר יותר, מפסיד בהימור במסגרת "המרתון הגלקטי" שנערך בידי זקן היקום הרץ, במהלכו הרץ הפגיש את הישויות המהירות ביותר ביקום לתחרות.
ביוגרפיה בדיונית > אתגרים נוספים

בחיפושיו אחר מקור היקום, נבל בשם קרונה שמקורו ביקום אחר השמיד יקומים זה אחר זה עד שהגיע ליקום מארוול, שם נתקל בגראנדמאסטר. הגראנדמאסטר הציע לקרונה תחרות על שמירת יקום מארוול, כאשר הפרס שיוענק לקרונה אם ינצח הוא ידיעת שמה של הישות שחזתה במפץ הגדול. ליגת הצדק של הגראנדמאסטר והאוונג'רס של קרונה השתתפו במסע חיפושים אחר תריסר פריטי כוח, שבסופו קבוצתו של הגראנדמאסטר זכתה. קרונה הזועם תקף את הגראנדמאסטר, גילה כי הישות שחזתה במפץ הגדול היא גלקטוס, הובס ונלכד בין שני היקומים בידי כוחות הפריטים של הגראנדמאסטר. קרונה מצליח להימלט, אך מובס בידי שתי קבוצות הגיבורים ונלכד בביצה הקוסמית, ממנה היקום עתיד להיוולד.
כאשר החליט להרכיב מחדש את יחידת המרושעים, שלח הגראנדמאסטר דוקטור ספקטרום חדשה לגייס אליו את ג'יימס סנדרס/ספיד דימון, שהצטרף אליו ועזב את קבוצת ת'נדרבולטס. נייטהוק הצטרף לת'נדרבולטס, שנכנסו לקרב עם יחידת המרושעים אחרי שחברת הקבוצה ג'ויסטיק חשפה את עצמה כסוכנת סמויה של הגראנדמאסטר. מאוחר יותר, התגלה הגראנדמאסטר בפני הענק הירוק, והציע לו להחיות את אהובתו ג'רלה בתמורה להשתתפות בקרב עד המוות עם צוות לבחירתו. הענק בחר בנאמור, הגולש הכסוף ודוקטור סטריינג', אותם הגראנדמאסטר לקח מנקודות שונות בזמן, לאחר שהם איבדו את אהבותיהם. נגדו ניצבה קבוצתו של האספן, המורכבת מהענק האדום, טייגר שארק, טראקס והברון מורדו. התחרות נפסקה כאשר הענק האדום תקף את הגראנדמאסטר, והרגו לכאורה.
הגראנדמאסטר הופיע מחדש בגרסה ילדותית יותר והחל לחזר אחר חברת האקס-מן דאזלר. הוא יצר רולר דרבי כדי להשיג את תשומת לבה של דאזלר, שהתחרתה בקבוצת נבלי-על יחד עם מיסטי נייט וקולין וינג, ודחתה את חיזוריו. זמן מה לאחר מכן, הגראנדמאסטר ואלוף היקום נכנסו לעימות עם חיל דדפול, קבוצת גרסאות של דדפול מיקומים שונים שהוקמה בידי זקן היקום המתבונן כדי למנוע מישות קוסמיות בשם "המודעות" לטרוף את תודעת המולטי-יקום. הגראנדמאסטר לא ראה בהם גיבורים ראויים והעמיד אותם למבחן, בו הצליחו אחרי שהביסו את אלוף היקום פעמיים. הוא וזקני היקום התערבו בקרב של תאנוס נגד האוונג'רס ולשומרי הגלקסיה, וזאת לאחר שהטיטאן המטורף הניח את ידו על הקובייה הקוסמית.
ביוגרפיה בדיונית > תחרות האלופים החדשה

לאחר חורבנו ויצירתו מחדש של המולטי-יקום, זקני היקום גילו את ארץ-15513, היקום ששימש בעבר כעולם-המלחמה של האל הקיסר דום, שממנו שיחזור המולטי-יקום התחיל. עקב כך, היקום נהיה עשיר בחומר הקרוי "איזו-8", שצורתו המרוכזת והחזקה ביותר היא "ספירת-איזו". זקני היקום החליטו להתחרות על ספירת האיזו באמצעות יצירת "תחרות אלופים" חדשה, המתקיימת בארץ-15513 ("מימד המלחמה") ובה כל אחד מזקני היקום השתתף עם צוות אותו בחר מרחבי המולטי-יקום. לבסוף, רק קבוצותיהם של הגראנדמאסטר והאספן נותרו. באמצעות שיתוף פעולה עם המעניש משנת 2099, הענק המאסטרו השיג את ספירת האיזו, וגירש את גראנדמאסטר והאספן ממימד המלחמה.